Trú Aðvent kirkjunnar

Löngu kominn tími til að ég fjalli aðeins um kenningar Aðvent kirkjunnar. Hérna fyrir neðan eru þau trúar atriði hennar og allar gáfulegar og vingjarnlegar athugasemdir vel þegnar.

Heilög ritning

Heilög ritning, Gamla- og Nýja testamentið, er ritað orð Guðs borið fram af mönnum innblásnum af Guði sem töluðu og rituðu knúðir af Heilögum anda. Í þessu orði hefur Guð veitt mannkyninu þá þekkingu sem því er nauðsynleg til sáluhjálpar. Heilög ritning er hin óskeikula opinberun á vilja Guðs. Hún er mælikvarði á lyndiseinkunn mannsins, prófsteinn á mannlega reynslu, óvéfengjanleg opinberun á boðskap og áreiðanleg heimild um athafnir Guðs á sögulegum tímum.

2. Pétursbréf 1:20-21	Jóhannesarguðspjall 17:17
Hebreabréfið 4:12	2. Tímóteusarbréf 3:16,17
Sálmarnir 119,105	Orðskviðirnir 30:5,6
Jesaja 8:20	1. Þessaloníkubréf 2:13

Þrenningin

Guð er einn: Faðir, Sonur og Heilagur andi, eining þriggja eilífra persóna. Guð er ódauðlegur, almáttugur, alvitur, öllu ofar og alltaf nálægur. Hann er óendanlegur og ofar mannlegum skilningi, en þó þekktur vegna opinberunar sinnar. Hann er ævinlega verðugur tilbeiðslu, aðdáunar og þjónustu alls hins skapaða.

5. Mósebók 6:4	Matteusarguðspjall 28:19
1. Pétursbréf 1:2	Efesusbréfið 4:4-6
1. Tímóteusarbréf 1:17	Opinberunarbókin 14:7

Faðirinn

Guð hinn eilífi faðir er skapari, uppspretta og alvaldur yfir öllu hinu skapaða. Hann er réttlátur og heilagur, miskunnsamur og fullur náðar, seinn til reiði og fullur staðfastrar elsku og tryggðar. Þeir eiginleikar sem birtast í syninum og Heilögum anda eru einnig opinberanir á föðurnum.

Opinberunarbókin 4:11	1. Mósebók 1:1
1. Tímóteusarbréf 1:17	Jóhannesarguðspjall 3:16
1. Korintubréf 15:28	2. Mósebók 34:6
Jóhannesarguðspjall 14:9	1. Jóhannesarbréf 4:8

Sonurinn

Guð, hinn eilífi sonur varð hold í Jesú Kristi. Fyrir hann voru allir hlutir skapaðir, lyndiseinkunn Guðs opinberuð, endurlausnar mannkyns aflað og veröldin dæmd. Að eilífu sannur Guð en varð einnig sannur maður, Jesús Kristur. Hann var getinn af Heilögum anda og fæddur af Maríu mey. Hann lifði og þoldi freistingar eins og mannleg vera, en sannaði fullkomlega réttlæti og kærleik Guðs. Með kraftaverkum sínum sýndi hann mátt Guðs og sannaði að hann væri hinn fyrirheitni Messías. Hann þjáðist og dó sjálfviljugur á krossi fyrir syndir okkar og í okkar stað, var reistur upp frá dauðum og steig til himna til þess að starfa í hinum himneska helgidómi okkar vegna. Hann mun koma aftur í dýrð til að frelsa endanlega lýð sinn og endurreisa alla hluti.

Jóhannesarguðspjall 1:1-3, 14	Filipíbréfið 2:5-11
Jóhannesarguðspjall 10:30	2. Korintubréf 5:17-19
1. Korintubréf 15:3,4	Kólossubréfið 1:15-19
Hebreabréfið 8:1-2	Jóhannesarguðspjall 14:9
Lúkasarguðspjall 1:35	Jóhannesarguðspjall 5:22
Jóhannesarguðspjall 14:1-3	Rómverjabréfið 6:23
Hebreabréfið 2:9-18

Heilagur Andi

Guð hinn eilífi Andi tók með föðurnum og syninum þátt í sköpuninni, holdtekjunni og endurlausninni. Hann blés riturum ritninganna anda í brjóst. Hann gaf lífi Krists mátt. Hann laðar til sín og sannfærir mannlegar verur. Þá sem veita honum viðtöku endurnýjar hann og umbreytir í ímynd Guðs. Hann er sendur af föðurnum og syninum til að vera ávallt með Guðs börnum. Hann færir söfnuðinum andleg verðmæti, gefur honum vald til þess að bera Kristi vitni og í samræmi við ritningarnar leiðir hann söfnuðinn í allan sannleika.

1. Mósebók 1:1-2	Lúkasarguðspjall 1:35
Lúkasarguðspjall 4:18	Jóhannesarguðspjall 16:7-13
1. Korintubréf 12:7-11	Postulasagan 10:38
2. Pétursbréf 1:21	2. Korintubréf 3:18
Efesusbréfið 4:11,12	Postulasagan 1:8
Jóhannesarguðspjall 14:16-18,26	Jóhannesarguðspjall 15:26,27

Sköpuninn

Guð er skapari allra hluta og hefur í ritningunum opinberað óvéfengjanlega frásögn af sköpunarstarfi sínu. Á sex dögum skapaði Drottinn "himin og jörð" og allt sem lífsanda dregur á jörðinni og hvíldist á sjöunda degi þessarar fyrstu viku. Þannig stofnaði hann hvíldardaginn til ævarandi minningar um fullkomnun sköpunarverks síns. Fyrsti karlmaðurinn og konan voru sköpuð í mynd Guðs sem kóróna sköpunarverksins, sett yfir alla jörðina og gerð ábyrg á umönnun hennar. Þegar jörðin var fullgerð var hún "harla góð" og vitnisburður um dýrð Guðs.

1. Mósebók 1:1	2. Mósebók 20:8-11
Sálmarnir 33:6-9	Sálmarnir 19:1-6; 104
Hebreabréfið 11:3

Eðli mannsins

Karl og kona voru sköpuð í mynd Guðs með einstaklingseðli, mátt og frelsi til að hugsa og framkvæma. Þó að þau hafi verið sköpuð frjáls eru þau hvort um sig óaðskiljanleg eining líkama, hugar og sálar og háð Guði með líf og anda og allt annað. Þegar fyrstu foreldrar okkar óhlýðnuðust Guði neituðu þau að vera honum háð og hröpuðu úr sínum háu stöðum undir stjórn Guðs. Mynd Guðs í þeim saurgaðist og þau urðu undirorpin dauðanum. Niðjar þeirra gjalda þessa fallna eðlis og afleiðinga þess. Þeir eru bornir með breyskleika og tilhneigingu til illra verka. En Guð tók veröldina í sátt í Kristi og með Anda sínum endurnýjar hann guðsmyndina í iðrandi dauðlegum mönnum. Þeir eru skapaðir fyrir dýrð Guðs og kallaðir til að elska hann og hvern annan og annast umhverfi sitt.

1. Mósebók 1:26-28	Rómverjabréfið 5:12-17
1. Mósebók 3	1. Mósebók 2:15
1. Mósebók 2:7	2. Korintubréf 5:19-20
Sálmarnir 51:12	Postulasagan 17:24-28
Sálmarnir 8:5-9	1. Jóhannesarbréf 4:7,8,11,20

Deilan mikla

Allt mannkynið er nú þátttakandi í mikilli deilu milli Krists og Satans varðandi lyndiseinkun Guðs, lögmál hans og yfirráð hans yfir alheiminum. Þessi barátta hófst á himni þegar sköpuð vera, gædd valfrelsi, varð, vegna sjálfsupphafningar, Satan, andstæðingur Guðs, og tældi hluta af englaskaranum til uppreisnar. Hann átti upphaf að uppreisnarandanum hér í heimi þegar hann tældi Adam og Evu til að syndga. Þessi mannlega synd leiddi af sér afbökun ímyndar Guðs í mannkyninu, ringulreið í hinum skapaða heimi og endanlega eyðingu hans á tímum alheimsflóðsins. Í augsýn alls sköpunarverksins var þessi veröld vígvöllur allsherjar deilu, þar sem Guð kærleikans mun að síðustu fara með sigur. Lýð sínum til hjálpar í þessari deilu sendir Kristur Heilagan anda og trúfasta engla til að leiðbeina, vernda og viðhalda þeim á vegi hjálpræðisins.

Opinberunarbókin 12:4-9	Rómverjabréfið 5:12-21
Rómverjabréfið 1:19-32	2. Pétursbréf 3:6
Jesaja 14:12-14	Hebreabréfið 1:14
Rómverjabréfið 8:19-22	1. Korintubréf 4:9
Esekíel 28:12-18	1. Mósebók 3
1. Mósebók 6-8

Líf, dauði og upprisa Krists

Í lífi Krists í fullkominni hlýðni við vilja Guðs, þjáningu hans, dauða og upprisu, lét Guð í té einu friðþægingarleiðina fyrir mannlegar syndir, svo að þeir sem veita þessari friðþægingu viðtöku í trú öðlist eilíft líf og allt sköpunarverkið skilji betur óendanlegan og heilagan kærleik skaparans. Þessi fullkomna friðþæging staðfestir réttlæti lögmáls Guðs og miskunnsama lyndiseinkunn hans; því að hún bæði fordæmir syndir okkar og aflar okkur fyrirgefningar. Dauði Krists er staðgengilsdauði, afplánandi, sættandi og umbreytandi. Upprisa Krists kunngjörir sigur Guðs yfir öflum hins illa, og þeim sem taka við friðþægingunni tryggir hún endanlegan sigur yfir synd og dauða. Hún kunngerir guðdóm Jesú Krists og fyrir honum mun sérhvert kné á himni og á jörðu beygja sig.

Jóhannesarguðspjall 3:16	1. Korintubréf 15:3, 20-22
Rómverjabréfið 1:4	Rómverjabréfið 8:3,4
Kólossubréfið 2:15	Jesaja 53
1. Pétursbréf 2:21,22	Rómverjabréfið 3:25
1. Jóhannesarbréf 2:2	Filipíbréfið 2:6-11
2. Korintubréf 5:14,15,19-21	Rómverjabréfið 4:25
1. Jóhannesarbréf 4:10

Hjálpræðið

Í óendanlegum kærleik og miskunn lét Guð Krist, sem enga synd þekkti, verða synd fyrir okkur, svo að við, fyrir hans atbeina, yrðum réttlætt fyrir Guði. Fyrir leiðsögn Heilags anda finnum við þörf okkar, viðurkennum syndugleika okkar, iðrumst misgjörða okkar og ástundum trú á Jesú sem Drottin og Krist sem staðgengil og fordæmi. Þessi trú sem veitir hjálpræðinu viðtöku kemur fyrir guðlegt vald orðsins og er gjöf Guðs náðar. Fyrir Krist erum við réttlætt, viðurkennd synir Guðs og dætur og frelsuð undan drottinvaldi syndarinnar. Fyrir Andann erum við endurfædd og helguð; Andinn endurnýjar huga okkar, ritar kærleikslögmál Guðs í hjarta okkar, og okkur er gefinn kraftur til að lifa heilögu lífi. Í honum fáum við hlutdeild í guðlegu eðli og höfum fullvissu um endurlausn nú og í dómnum.

Jóhannesarguðspjall 3:16	Galatabréf 1:3-4
2. Korintubréf 5:17-21	Títusarbréfið 3:3-7
1. Pétursbéf 2:21,22	Markúsarguðspjall 9:23
Kólossubréfið 1:13,14	Jóhannesarguðspjall 3:3-8
2. Pétursbréf 1:3-4	Rómverjabréfið 12:2
Galatabréf 3:13	Galatabréfið 1:4
Jóhannesarguðspjall 16:8	Rómverjabréfið 10:17
Efesusbréfið 2:5-10	Rómverjabréfið 8:14-17
1. Pétursbréf 1:23	Rómverjabréfið 8:1-4
Esekíel 36:25-27	Galatabréfið 4:4-7
Galatabréfið 3:13,14	Lúkasarguðspjall 17:5
Rómverjabréfið 3:21-26	Galatabréfið 3:26
Hebreabréfið 8:7-12	Rómverjabréfið 5:6-10

Söfnuðurinn

Söfnuðurinn er samfélag trúaðra sem játa Jesú Krist sem Drottin og frelsara. Í óslitnu framhaldi af lýð Guðs á Gamla testamentistímunum erum við kölluð út úr heiminum. Við komum saman til tilbeiðslu, til sameiningar, til að fræðast um Orðið, til neyslu kvöldmáltíðar Drottins, til þjónustu við allt mannkyn og til boðunar Orðsins um allan heim. Söfnuðurinn fær vald sitt frá Kristi sem er Orðið holdi klætt, og frá ritningunum sem eru hið ritaða Orð. Söfnuðurinn er fjölskylda Guðs sem hann hefur tekið að sér sem sín börn. Meðlimir hans lifa á grundvelli hins nýja sáttmála. Söfnuðurinn er líkami Krists, samfélag trúar þar sem Kristur er sjálfur höfuðið. Söfnuðurinn er brúðurin sem Kristur dó fyrir til þess að hann gæti helgað söfnuðinn og hreinsað hann. Þegar Kristur kemur aftur sigri hrósandi mun hann taka söfnuðinn til sín sem dýrlegan söfnuð, hina trúföstu um allar aldir, þá sem hann keypti með blóði sínu.

Matteusarguðspjall 16:13-20	Efesusbréf 2:19-22
Efesusbréfið 3:8-11	Kólossubréfið 1:17,18
Efesusbréf 4:11-15	Matteusarguðspjall 28:19-20
Efesusbréfið 5:23-27	Efesusbréfið 1:22-23
Postulasagan 7:38	Matteusarguðspjall 18:18

Skírnin

Með skírninni játum við trú okkar á dauða og upprisu Jesú Krists og vottum að við erum dauð syndinni og að ásetningur okkar sé að ganga í endurnýjung lífsins. Þannig viðurkennum við Krist sem Drottin vorn og frelsara, verðum hans lýður og erum meðtekin sem meðlimir í söfnuði hans. Skírn er tákn um sameiningu okkar við Krist, fyrirgefning synda okkar og viðtöku okkar á Heilögum anda. Hún er framkvæmd með niðurdýfingu í vatn og felur í sér staðfestingu á trú á Jesú og vitnisburð um iðrun synda. Á undan henni fara leiðbeiningar um Heilaga ritningu og viðurkenning á kenningum hennar.

Matteusarguðspjall 28:19-20	Postulasagan 22:16
Postulasagan 16:30-33	Markúsarguðspjall 16:15-16
Rómverjabréfið 6:1-6	Postulasagan 2:38
Postulasagan 2:37-38	Kólossubréfið 2:12-13

Kvöldmáltíðin

Kvöldmáltíðin er hlutdeild í táknum líkama og blóðs Jesú og tjáning trúar á honum, Drottni okkar og frelsara. Þegar við njótum þessarar sameiningar er Kristur nálægur til að mæta lýð sínum og styrkja hann. Þegar við göngum að Drottins borði boðum við með fögnuði dauða Drottins uns hann kemur aftur. Undirbúningur fyrir máltíðina felur í sér sjálfsrannsókn, iðrun og játningu. Meistarinn stofnaði til þjónustu fótaþvottarins til þess að tákna endurnýjaða hreinsun, vilja til að þjóna öðrum í kristilegri auðmýkt og að tengja saman hjörtu okkar í kærleik. Kvöldmáltíðarþjónustan er öllum trúuðum kristnum mönnum opin.

Jóhannesarguðspjall 13:1-17	1. Korintubréf 10:16,17
Opinberunarbókin 3:20	1. Korintubréf 11:23-28
1. Korintubréf 11:23-30	Jóhannesarguðspjall 6:48-63
Matteusarguðspjall 26:17-30

Lögmál Guðs

Hinar miklu meginreglur lögmáls Guðs eru fólgnar í boðorðunum tíu og dæmigerðar í lífi Krists. Lögmálið ber vott um kærleika Guðs, vilja og tilgang að því er varðar mannlega hegðun og samskipti, og eru bindandi fyrir allt fólk á öllum tímum. Þessi lagafyrirmæli eru grundvöllur sáttmála Guðs við lýð hans og viðmiðunin í dómi Guðs. Fyrir meðalgöngu Heilags anda bendir það á syndina og vekur vitund um þörf fyrir frelsara. Frelsun fæst einungis fyrir náð og ekki verk, en ávöxtur hennar er hlýðni við boðorðin. Þessi hlýðni þroskar kristilega lyndiseinkunn og hefur í för með sér vellíðan. Hún er vottur um ást okkar á Drottni og umhyggju okkar fyrir meðbræðrum okkar og systrum. Hlýðni í trú ber vott um mátt Krists til að umbreyta líferni manna og hún styrkir því kristilegan vitnisburð.

2. Mósebók 20:1-17	Jóhannesarguðspjall 14:15
Matteusarguðspjall 22:36-40	Jóhannesarguðspjall 16:7-10
Rómverjabréfið 8:3,4	Hebreabréfið 8:8-10
Rómverjabréfið 3:31	5. Mósebók 28:1-14
Efesusbréfið 2:8-10	Sálmarnir 19:8-15
Rómverjabréfið 8:1-4	Sálmarnir 40:7,8
Matteusarguðspjall 5:17-20	1. Jóhannesarbréf 5:3

Hvíldardagurinn

Eftir sex sköpunardaga hvíldist kærleiksríkur skapari á sjöunda deginum og stofnsetti hvíldardaginn handa öllu mannkyni til minningar um sköpunina. Fjórða boðorð hins óumbreytanlega lögmáls Guðs krefst þess að þessi sjöunda dags hvíldardagur sé virtur sem dagur hvíldar, tilbeiðslu og þjónustu í samræmi við kenningu og venju Jesú, Drottins hvíldardagsins. Hvíldardagurinn er dagur unaðslegs sambands við Guð og sambands manna á milli. Hann er tákn um endurlausn okkar í Kristi, tákn um helgun okkar, tákn um hollustu okkar, forsmekkur um eilífa framtíð okkar í ríki Guðs. Hvíldardagurinn er ævarandi tákn Guðs um eilífan sáttmála milli hans og lýðs hans. Fagnaðarríkt helgihald þessa dags frá kvöldi til kvölds, sólsetri til sólseturs, er minningarhátíð um skapandi og endurleysandi starf Guðs.

1. Mósebók 2:1-3	Esekíel 20:12-20
Jesaja 56:5,6	5. Mósebók 5:12-15
2. Mósebók 20:8-11	Hebreabréfið 4:1-11
Matteusarguðspjall 12:1-12	Markúsarguðspjall 1:32
Jesaja 58:13-14	Lúkasarguðspjall 4:16
2. Mósebók 31:13-17	3. Mósebók 23:32

Þjónusta Krists

Á himnum er helgidómur, hin sanna tjaldbúð sem Drottinn reisti en ekki maður. Í honum þjónar Kristur okkar vegna og veitir trúuðum blessun sinnar friðþægjandi fórnar sem færð var í eitt skipti fyrir öll á krossinum. Hann var vígður sem okkar mikli æðsti prestur og hóf meðalgöngustarf sitt með uppstigningu sinni. Árið 1844, við endalok 2300 daga spádómstímans, hóf hann annan og síðasta þátt friðþægingarþjónustu sinnar. Hún er fólgin í dómsrannsókninni sem er þáttur í endanlegri útrýmingu allrar syndar og var táknuð með hreinsun hins forna helgidóms Hebrea á friðþægingardeginum. Í þessari táknrænu þjónustu var helgidómurinn hreinsaður með blóði fórnardýranna, en himneskir hlutir hreinsast með hinni fullkomnu fórn, blóðs Jesú. Dómsrannsóknin opinberar hinum himnesku verum hverjir hinna dauðu hafi sofnað í trúnni á Krist og séu því í honum, verðugir að fá hlutdeild í hinni fyrri upprisu. Hún opinberar einnig hverjir meðal hinna lifandi breyti í lífi sínu eftir kenningu Krists, varðveiti boðorð Guðs og trúna á Jesú og séu í honum viðbúnir að verða ummyndaðir og teknir til eilífs ríkis Guðs. Þessi dómsrannsókn staðfestir að Guð er réttlátur er hann frelsar þá sem trúa á Jesú. Dómsrannsóknin leiðir í ljós að þeir sem haldið hafa tryggð við Guð skuli ríkið erfa. Fullnusta þesarar þjónustu Krists mun marka lok náðartímans fyrir endurkomu Krists.

Hebreabréfið 8:1-6	Opinberunarbókin 14:6-7
Hebreabréfið 10:19-22	Daníel 9:24-27
3. Mósebók 16	Opinberunarbókin 22:12
Hebreabréfið 9:11-28	Daníel 7:9-27
Hebreabréfið 1:3	4. Mósebók 14:34
Opinberunarbókin 20:12	Daníel 8:13-14
Hebreabréfið 4:14-16	Hebreabréfið 2:16,17
Esekíel 4:6	Opinberunarbókin 14:12

Endurkoma Krists

Endurkoma Krists er sæluvon safnaðarins, hámark fagnaðarboðskaparins. Koma frelsarans verður bókstafleg, persónuleg, sýnileg og nær yfir veröld alla. Þegar hann kemur aftur munu hinir réttlátu, sem dánir eru, rísa upp og ásamt hinum réttlátu lifandi verða gerðir dýrlegir og teknir til himna, en hinir ranglátu munu deyja. Uppfylling spádómanna um hina síðustu tíma sýnir að koma Krists er í nánd. Nákvæmur tími þessa atburðar hefur ekki verið opinberaður og þess vegna erum við áminnt um að vera reiðubúin hvenær sem er.

Jóhannesarguðspjall 14:1-3	Títusarbréfið 2:13
Hebreabréfið 9.28	2. Þessalonikubréf 1,7-10
Opinberunarbókin 19:11-21	2. Tímóteusarbréf 3:1-5
Postulasagan 1:9-11	Matteusarguðspjall 24:1-14
Matteusarguðspjall 26:43,44	2. Þessalonikubréf 2:8
Markúsarguðspjall 13	1. Þessaloníkubréf 5:1-6
Opinberunarbókin 1:7	1. Þessaloníkubréf 4:13-18
1. Korintubréf 15:51-54	Opinberunarbókin 14:14-20
Lúkasarguðspjall 21	Matteusarguðspjall 24:26-31

Dauðinn og upprisan

Laun syndarinnar er dauði, en Guð sem einn er ódauðlegur mun gefa sínum endurleystu eilíft líf. Fram að þeim degi er dauðinn meðvitundarlaust ástand öllum mönnum. Þegar Kristur, sem er líf okkar, birtist, munu hinir upprisnu réttlátu og hinir lifandi réttlátu verða dýrlegir og burt numdir til að mæta Drottni sínum. Síðari upprisan, upprisa hinna ranglátu, verður þúsund árum síðar.

Prédikarinn 9:5-6	1. Þessaloníkubréf 4:13-17
Rómverjabréfið 6:23	Opinberunarbókin 20:1-10
Jóhannesarguðspjall 5:28-29	1. Korintubréf 15:51-54
Sálmarnir 146:3,4	Jóhannesarguðspjall 11:11-14
1. Tímóteusarbréf 6:15-16	Kólossubréfið 3:4

1000 árin

Milli hinnar fyrri upprisu og hinnar síðari eru Kristur og hinir heilögu saman á himnum í þúsund ár. Á þessum tíma verða hinir óguðlegu dauðu dæmdir. Jörðin er auð og tóm. Þar eru engir menn á lífi, aðeins Satan og englar hans. Við lok hinna þúsund ára mun Kristur ásamt hinum heilögu og hin heilaga borg stíga niður af himni til jarðarinnar. Þá verða hinir ranglátu dauðu reistir upp og ásamt Satan og englum hans munu þeir umkringja borgina, en eldur frá Guði mun eyða þeim og hreinsa jörðina. Þannig verður alheimurinn hreinsaður af synd og syndurum að eilífu.

Opinberunarbókin 20	Malakí 4:1
Opinberunarbókin 21:1-5	Jeremía 4:23-26
2. Pétirsbréf 3:10-14	1. Korintubréf 6:2-3
Esekíel 28:11-19

Ný Jörð

Á hinni nýju jörð þar sem réttlætið ríkir mun Guð skapa eilíft heimili handa hinum endurleystu og fullkomið umhverfi fyrir eilíft líf, kærleika, hamingju og fræðslu í návist hans. Guð mun sjálfur búa hjá lýð sínum og þjáningar og dauði eru horfin. Deilan mikla er á enda kljáð, og syndin verður ekki framar til. Allt, frá hinu lifandi til hins líflausa, hrópar að Guð er kærleikur og hann skuli ríkja til eilífðar. Amen.

Fyrri ummæli:
Varstu búinn að sjá þetta? http://news.bbc.co.uk/1/hi/magazine/7250675.stm

Bestu kveðjur. ÞJ

Svo þetta er einhverskonar dómsdagscult? Meina, þið eruð að bíða, með eftirvæntingu, eftir endalokum alheimsins ekki satt.

Og: "Milli hinnar fyrri upprisu og hinnar síðari eru Kristur og hinir heilögu saman á himnum í þúsund ár." .. eruð þið þá ekki, svona svipað og vottarnir, ekki aðeins á eftir áætlun?

||

Þakka þér fyrir, ég ætlaði alltaf að spyrja að þessu þannig að gaman að sjá þetta hérna hjá þér.

Bestu kveðjur

||

Og við þökkum hinum almáttuga skapara jafnframt fyrir fyrrnefda sjúkdóma, þökkum honum fyrir að skapa eyðniveiruna, berkla og þökkum honum fyrir að skapa moskítófluguna og malaríuna, svarta dauða og holdsveikisbakteríuna! Því allt kvikt skapaði hin algóði guð, og ber okkur að hafa hans mikla sköpunarverk í huga næst þegar einhver nákominn okkur veikist eða deyr úr einhverjum þessara sjúkdóma.

Og okkur ber einnig að þakka fyrir hversu fullkomlega tókst til við mannslíkamann, og við skulum lofa guð næst þegar barn sem við þekkjum fær hvítblæði, eða þegar foreldrar okkar fá krabbamein eða alzheimers, þá skulum við skoða hið fullkomna sköpunarverk hins algóða guðs og segja hátt "þetta er harla gott!".

||

Ertu að segja að guð hafi ekki skapað malaríuveiruna? Eða eyðniveiruna? Eða voru þær bara meinlausar fyrst og breyttust seinna í skaðvalda (og ertu þá að viðurkenna að þær hafi þróast og fengið hæfni til að sýkja okkur mannfólkið)?

Og ef hann er alvitur, af hverju sá hann þetta ekki fyrir og sleppti því bara að skapa þessar leiðinda smáverur?

Bíddu bíddu... leyfðu mér að giska.... "vegir hans eru órannsakanlegir"?

||

Þessi grein þín á aðeins við um vírusa, en ekki bakteríur, og þess þá heldur stærri varga eins og moskítófluguna. Og nei, þetta er ekkert svipað því að einhver keyri bílinn sinn í klessu. Svo er nú betra, svona ef maður vill vita eitthvað eðlilegt um þróun veira að skoða það sem telst "virt" vísindarit, eins og Nature, hérna er t.d. brot úr fínni grein um þróun HIV veirunnar, þar sem guð er hvergi nærri og ("ó nei"!) nýjar upplýsingar verða til:

One of the earliest and most striking observations made about HIV is the extensive genetic variation that the virus has within individual hosts, particularly in the hypervariable regions of the env gene; this variation makes HIV one of the fastest evolving of all organisms. Such rapid evolution is the result of an explosive combination of factors. First, the virus experiences a high rate of mutation, with reverse transcriptase making approx 0.2 errors per genome during each replication cycle, and further errors occurring during transcription from DNA by RNA Pol II polymerase. Second, HIV has remarkable replicatory dynamics: it has a viral generation time of approx 2.5 days and produces approx 1010&#150;1012 new VIRIONS each day. Finally, frequent recombination and natural selection further elevate its rate of evolutionary change.

"Guð bauð upp á möguleikann að sköpunin gæti skemmst." En og aftur ber okkur að þakka honum fyrir eyðni og krabbamein, því alvitur guð á jú að hafa séð þetta fyrir. Fínt að hugsa um börn með hvítblæði í sömu andrá og maður hugsar um hið fullkomna sköpunarverk hins alvitra og algóða guðs.

Þú segir að "kannski" megi færa rök fyrir því að þetta sé "afleiðing á því að Guð lætur okkar heim í friði því að illskan þarf að fá að sýna hvernig hún raunverulega er og sömuleiðis hvað gerist þegar Guð er ekki við stjórn." Ert þú að segja að bakteríur séu illar? Að þær ákveði sjálfar að sýkja lítil börn, af því að guð er ekki að fylgjast með?

(Svo var líka gaman að sjá að sá sem skrifar greinina sem þú nefnir er sko með sjö háskólagráður, eins og annar nýlegur "snillingur".)

||

Ég trúi því að dómsdagur muni þá fyrst renna upp þegar hvert einasta mannsbarn hefur fundið trú á Guð í hjarta sínu. Fyrst Hann er óendanlegur kærleikur (eins og kemur fram í Hjálpræðis-kaflanum), hlýtur hann að hafa þolinmæði til að bíða eftir því að allir nái þeim þroska sem til þarf til að öðlast náð og miskunn. Sú mikla vera sem Guð er (ódauðlegur, almáttugur, alvitur, öllu ofar og alltaf nálægur eins og talað er um í Þrenningar-kaflanum... þetta eru ekkert hógvær lýsingarorð ef maður pælir í merkingu hvers og eins þeirra) getur ómögulega verið haldin kvötum til að deyða aðra, sama á hversu lágu tilverustigi viðkomandi eru.

Þannig skil ég þessi orð alla vegana, meira táknrænt en að allt muni í alvörunni verða bara grillað í klessu. Hvaða refsing er svosem falin í því að vera þurrkaður út? Ekki sé ég fyrir mér miklar þjáningar fólgnar í því að vera bara hreinlega ekki til...

||

Af hverju þarf guð annars að halda sköpuninni við? Var hún ekki fullkomin?

Og það að "sköpunin sé að hrörna" er ekkert svar við því hvaðan bakteríur og veirur komu, og er í raun ekki svar við neinu. Bakteríur eru svo svakalega góðar í að sýkja og komast á milli manna að þær geta ekki verið annað en skapaðar... eða hvað?

Mofi

Fínt að hugsa til þess að það er enginn Guð, eitthvað sem þú ættir að fara að predika fyrir þeim sem eru sjúkir af eyðni og börnum með krabbamein. Okkar dagar hér á jörð eru fáir og daprir.

Það tengist því ekkert sem ég er að segja hvort ljúga eigi að þeim sem eru að deyja til að gleðja þá, ég er einfaldlega að reyna að fá svör frá þér hvernig þú útskýrir það af hverju guð bjó til bakteríur og moskítóflugur, greinilega skaðvalda, því biblían segir jú að allt kvikt hafi hann skapað.

Svo var ég að reyna að vera sniðugur með greinilegri vísun í Næturvaktina, mér er annars alveg sama hvaða gráður maðurinn er með (þó af örðum ástæðum en þú).

||

Svo þetta er einhverskonar dómsdagscult? Meina, þið eruð að bíða, með eftirvæntingu, eftir endalokum alheimsins ekki satt.

Og: "Milli hinnar fyrri upprisu og hinnar síðari eru Kristur og hinir heilögu saman á himnum í þúsund ár." .. eruð þið þá ekki, svona svipað og vottarnir, ekki aðeins á eftir áætlun?

Hárrétt Arnar. Raunin er sú að aðventistar og vottar eiga sér sameiginlegt upphaf. Hin svokölluðu "miklu vonbrigði". En það var mikil hreyfing í Bandaríkjunum í sambandi við það að heimsendir ætti að verða árið 1844. Eins og við vitum gerðist það ekki. Ein aðferð sem fólk beitir þegar svona spádómar klikka er að endurtúlka þá. Ef þú kíkir á kaflann "Þjónusta Krists" sérðu að aðventistar trúa því að eitthvað hafi gerst árið 1844, bara ekki heimsendir:

Á himnum er helgidómur, hin sanna tjaldbúð sem Drottinn reisti en ekki maður. Í honum þjónar Kristur okkar vegna og veitir trúuðum blessun sinnar friðþægjandi fórnar sem færð var í eitt skipti fyrir öll á krossinum. Hann var vígður sem okkar mikli æðsti prestur og hóf meðalgöngustarf sitt með uppstigningu sinni. Árið 1844, við endalok 2300 daga spádómstímans, hóf hann annan og síðasta þátt friðþægingarþjónustu sinnar.

Þessi útskýring var auðvitað búin til eftir að spádómurinn um heimsendi klikkaði. Við getum séð svipaða hluti hjá vottunum. Ein af heimsendaspám þeirra var fyrir árið 1914. Þegar heimurinn endaði ekki, þá sögðu þeir að Jesús hefði komið aftur til þess að ráða ósýnilega yfir heiminum. Við getum farið allt aftur til frumkristni til þess að sjá sömu taktínina, augljósar heimsendaspár eru eftirá sagðar þýða allt annað.

||

Sko að karpa um þróunarkenninguna er eitt, eins og við Lárus, Ragnar og Arnar höfum verið að gera upp á það síðasta við Mofi, en það er bara eitt sem er óþolanlegra en "frelsaðir" einstaklingar að troða trú sinni upp á aðra. Það eru trúleysingjar sem troða sér á vettvang trúaðra og gera lítið úr trú og skoðunum þeirra.

En svona til gamans, þá eru til stökkbreytingar sem hafa skapað upplýsingar. Ég nefni Downs-heilkenni sem dæmi.

||

Hvað gerist eftir dómsdag?

Ummæli:
"Svipaður heimur og við lifum í dag nema án þess slæma sem við upplifum. Engin þreyta, fátækt, ekkert vonleysi, engir sjúkdómar eða fólk að bíða dauðans. Allt það sem kemur upp á milli fólks og veldur deilum hverfur svo engin stríð eða óvild manna á milli. Hérna erum við oft að reyna að ná endum saman, reyna að fá tveggja þriggja vikna sumar frí; ég held að Guð sjái þetta líf okkar eins og það er orðið sem mikla eymd."

Ok, ég er kannski tregur og spyr því einu sinni enn. Akkuru skapaði guð ekki bara þetta sæluríki strax í byrjun? Ef það hefur alltaf staðið til að koma þessu sæluríki á þá eru þessi 6000 ár frá meintri sköpun bara vesen.

Og hvernig eru svon aðventistar frábrugðnir öðrum kristnum söfnuðum, er þetta ekki allt sama dæmið? Meina: sami guð, sama biblían.

Verkefni: Særandi eða ekki
Merking: Ekki særandi